b"\n_START_ARTICLE_\nR\xc3\xa8tol\n_START_PARAGRAPH_\nUn r\xc3\xa8tol \xc3\xa9s una inscripci\xc3\xb3 ben visible per a assenyalar el nom d'una empresa, d'un carrer o un altre top\xc3\xb2nim, un cartell per a indicar el lloguer o la venda d'un b\xc3\xa9 immobili\xc3\xa0ri o l'etiqueta que es posa a un objecte en una exposici\xc3\xb3, un museu o una biblioteca._NEWLINE_Segons la legislaci\xc3\xb3 vigent a Catalunya s\xc3\xb3n r\xc3\xa8tols informatius al domini p\xc3\xbablic: els senyals de servei, els que assenyalen indrets, centres o activitats d'atracci\xc3\xb3 o inter\xc3\xa8s tur\xc3\xadstics o culturals i els que exigeix la normativa internacional. Els indicadors de senyalitzaci\xc3\xb3 de la circulaci\xc3\xb3 a les carreteres de Catalunya han de ser, almenys, en catal\xc3\xa0. La topon\xc3\xadmia hi ha de figurar en catal\xc3\xa0 o en aran\xc3\xa8s._NEWLINE_Al Pa\xc3\xads Valenci\xc3\xa0, la retolaci\xc3\xb3 p\xc3\xbablica ha de respectar el predomini ling\xc3\xbc\xc3\xadstic de l'indret. A les zones de llengua valenciana, ha de ser al m\xc3\xadnim, en valenci\xc3\xa0, per\xc3\xb2 la normalitzaci\xc3\xb3 es fa molt a poc a poc i la llei sovint no \xc3\xa9s respectada._NEWLINE_Contr\xc3\xa0riament, a altres pa\xc3\xafsos no hi ha cap reglamentaci\xc3\xb3 sobre la retolaci\xc3\xb3 privada visible a l'espai p\xc3\xbablic ni sobre la retolaci\xc3\xb3 publicit\xc3\xa0ria."